SKRIFTLIG FORESPØRGSEL E-0518/02

af Erik Meijer (GUE/NGL) til Kommissionen

(28. februar 2002)

Om: Gener ved den grænseoverskridende personbefordring med jernbane fra Nederlandene som følge af begrænsninger i adgangen til billetter til udenlandske destinationer

1. Er det Kommissionen bekendt, at der via computerne på jernbanestationernes billetkontorer i visse medlemsstater uden videre kan tilbydes et bredt sortiment af afgangssteder og destinationer i udlandet, medens der i andre medlemsstater udelukkende arbejdes med forudgående billetbestilling og fremsendelse pr. post eller med særskilte internationale billetkontorer på nogle få større stationer, som kun er åben i et begrænset antal timer hver dag (f.eks. fra kl. 10.00 til 17.00 på hverdage)?

2. Er det Kommissionen bekendt, at de nederlandske jernbaner allerede har indstillet salget af billetter til større byer over større afstande og for alle landbaserede strækninger over afstande på mere end 200 km har begrænset adgangen til billetter og reservationer til kun at omfatte de største byer, grænsestationer og lufthavne (27 ud af de 410 jernbanestationer), og at de nu overvejer at begrænse dette salg yderligere til kun 10 stationer?

3. Finder Kommissionen det rimeligt, at togpassagerer, der påbegynder deres rejse i Nederlandene, som følge af den begrænsede adgang til billetter og de begrænsede åbningstider i mange tilfælde er nødsaget til at købe deres togbilletter til fjerntliggende udenlandske destinationer herunder Berlin, Paris eller Strasbourg under et ophold på rejsen og f.eks. i Hamburg, Hannover, Köln eller Bruxelles?

4. Er det Kommissionen bekendt, om der i de EU-medlemsstater, som er forbundet med andre medlemsstater via jernbanenettet, er lignende eksempler på, at adgangen til billetter til udenlandske destinationer er lige så begrænset som i Nederlandene?

5. Har Kommissionen til hensigt at underrette den nederlandske regering som ejer 100 % af de nederlandske jernbaner om sin negative opfattelse i dette anliggende?

Kilde: Den nederlandske avis De Volkskrant, 2. februar 2002.

Samlet svarafgivet på Kommissionens vegne af Loyola de Palaciopå skriftlige forespørgsler E-0518/02 og E-0520/02

(18. april 2002)

De nederlandske myndigheder og Nederlandske Spoorwegen (NS) Reizigers har indgået en offentlig forsyningskontrakt (prestatie contract) for hovedjernbanenettet, som indeholder krav og præstationsindikatorer for leveringen af jernbanekørsel på dette net. Kommissionen mener, at gennemførelse af denne kontrakt er kontrahenternes ansvar, og at den ikke kan skride ind, medmindre den har grund til at formode, at bestemmelserne i prestatie contract ikke er i overensstemmelse med Fællesskabets bestemmelser. Kommissionen mener dog, at de rejste spørgsmål ikke giver anledning til at formode, at dette er tilfældet. De nederlandske myndigheder har rent faktisk mulighed for at samarbejde med myndighederne i andre medlemsstater for at oprette og finansiere grænseoverskridende jernbanekørsel. De kontrakter, der indgås om offentlig trafikbetjening med jernbanevirksomheder kan indeholde bestemmelser om forekomsten af billetter og/eller åbningstider for billetsalg.

Kommissionen har for nylig bestilt en undersøgelse om udvikling af EU's (internationale) jernbanepassagertransport(1) som indeholdt en vurdering af det aktuelle og potentielle marked for international jernbanepassagertransport. Den indeholdt et omfattende overblik over den aktuelle situation, problemer og udfordringer i forbindelse med forbedring af international jernbanepassagertransport. Der var f.eks. eksempler på problemer forbundet med tilgængelighed af information om international passagertransport og muligheden for at foretage reservationer. Den understregede manglerne, hvad angår billetintegration og refusion af ubrugte billetter. Disse tal viser klart, at markedet for international jernbanetransport er voksende, selv om OGM-rapporten klart påviser områder, hvor forbedring af påkrævet. Denne undersøgelse er blevet fremsendt særskilt til det ærede medlem og til Europa-Parlamentets sekretariat.

Kommissionen foreslog i sin hvidbog om transportpolitik(2) og i sin meddelelse Mod et integreret europæisk jernbanesystem(3) at jernbanevirksomhederne frivilligt bør udvikle et initiativ med henblik på at øge servicekvalitet. Kommissionen har også til hensigt ved udgangen af 2002 at forelægge et forslag om passagerers rettigheder og forpligtelser, hvad angår international jernbanetransport, og dette forslag kommer til at indeholde bestemmelser om retfærdige betingelser og krav i kontrakter samt kontrakters gennemsigtighed; forbrugerhøring; håndtering af klager og bilæggelser af klager uden rettens mellemkomst samt erstatning og bistand ved forsinkelser, aflysninger, mistede forbindelser og pladsreservation, der ikke overholdes. Det kommer også til at behandle bedre tilgængelighed af information i elektronisk form om billetpriser, billetter, fartplaner og ruter.

Kommissionen har påbegyndt udarbejdelse af en plan til overvågning af de væsentlige udviklinger på jernbanemarkedet, som også omfatter passagermarkederne. Denne overvågningsplan, som er blevet udarbejdet med henblik på artikel 10b i det ændrede Rådets direktiv 91/440/EØF(4) omfatter indikatorer vedrørende transportvolumen og kvalitet, f.eks. forsinkede passagertog.

(1) Udvikling af EU's (internationale) jernbanepassagertransport: vurdering af det aktuelle og potentielle marked for internationale jernbanepassagertransport, udført af OGM, februar 2002.

(2) KOM(2001) 370 endelig udg.

(3) KOM(2002) 18 endelig udg.

(4) Direktiv 91/440/EØF af 29. juli 1991 om udvikling af Fællesskabets jernbaner, EFT L 237 af 27.8.1991, ændret ved direktiv 2001/12 af 26. februar 2001, EFT L 75 af 15.3.2001.